Yvonne Wold

Yvonne Wold  (født 1977) er en norsk lærer og politiker (SV) som er ordfører i Rauma kommune. Ved kommune- og fylkestingsvalget i 2019 ble Wold valgt til ordfører i Rauma, etter at SV fikk flest stemmer i kommunevalget. Hun ble dermed SVs første ordfører i Møre og Romsdal og den første kvinnelige ordføreren i Rauma kommune. Ved kommunevalget i 2023 ble Yvonne Wold gjenvalgt som ordfører i Rauma, etter at SV mer enn doblet sin oppslutning og fikk 43,6 % av stemmene. Wold har vært innvalgt i fylkestinget i periodene 2015–2019, 2019–2023, og ble også valgt inn i 2023–2027 og fikk svært mange personstemmer.

 Politikk 
I stortingsvalget 2017 var Yvonne Wold SVs førstekandidat i Møre og Romsdal, etter å ha stått på stortingslista ved begge de foregående stortingsvalg. Partiet fikk ikke stortingsplass fra Møre og Romsdal dette året. Wold takket nei til å stå på førsteplass på stortingslista i 2025. 

Yvonne Wold har hatt ulike funksjoner i partiet, som gruppeleder i fylkestinget, medlem av fylkesutvalget, og medlem av det tidligere Regional- og næringsutvalget i fylket, og er medlem av Kultur- og folkehelseutvalget i perioden 2023–2027. I partiet SV har hun tidligere vært lokallagsleder i Rauma, og er tidligere vara til både sentralstyret og landsstyret i partiet. Hun hadde på 90-tallet verv som ungdomskontakt for Amnesty International i Møre og Romsdal.

Yvonne Wold deltok i perioden 2016–2017 i «Halvorsenprogrammet», SVs program for talentutvikling i kommunikasjon, politikk, organisasjon og strategi. Programmet hadde navn etter SVs tidligere partileder Kristin Halvorsen.

I periodene 2005–2009, 2009–2013, 2019–2023, 2023–2027 har Wold vært representant i kommunestyret i Rauma. I 2009 ble hun valgt inn på bakgrunn av personstemmer, og var leder for planutvalget i kommunen, samt flere prosjektgrupper. Hun satt i styret for Helse Møre og Romsdal HF fra april 2012 til april 2014. Hun var også med i styret for Rusbehandling Midt-Norge HF og Avviklingsstyret for Rusbehandling Midt-Norge, da rusbehandlingen skulle fases inn i det regionale helseforetaket igjen. Som ordfører har hun vært styremedlem i Nordveggen fra 2019. Hun har også siden 2019 vært nestleder i Romsdal Interkommunale Politiske Råd, og er fra 2023 nestleder i styret for Møre og Romsdal 110-sentral KF.

Politisk har hun arbeidet med flere slags saker: sikkerhet og beredskap, sosiale saker, faglige rettigheter, landbruk, arealforvaltning, natur, klima- og miljø, næring, helse, kultur og film, samferdsel, internasjonal solidaritet, skole og barnehage. Hun har vært en aktiv pådriver for grønn hydrogenproduksjon og filmproduksjon i regionen.

Yvonne Wold har frontet behovet for klimatilpasning og sikkerhet, og tok en aktiv rolle for å endre SVs synspunkt om NATO-medlemskap.

Hun har vært synlig i media i ulike program (for eksempel Tallknuserne på TV2, Kompani Lauritzen), er benyttet som innleder og foredragsholder på nasjonale konferanser, og hun har ledet Rauma kommune politisk gjennom pandemi, i ei tid med krig i Ukraina, og ut av ROBEK. Rauma har utmerket seg på ei rekke områder i den tiden Wold har vært ordfører, som for eksempel innen klima- og miljø, på kommunebarometeret, med veteranarbeid, åpenhet, og som årets vertskapskommune for næringslivet i 2021.

 Bakgrunn 
Yvonne Wold har tatt 4-årig allmennlærerutdanning (ved daværende Høgskolen i Hedmark), samt videreutdanning i blant annet engelsk, religion, organisasjon og ledelse, karriereveiledning og IKT. 

Siden 2004 har hun vært ansatt ved Rauma videregående skole. Først som lærer (adjunkt med tilleggsutdanning) og senere som rådgiver. Hun var OT-rådgiver i Oppfølgingstjenesten med ansvar for Rauma og Vestnes kommune da hun tiltrådte jobben som ordfører. 

Gunn Nordheim Morstøl har vært Wolds kunstlærer. I 2016 innredet Wold eget grafikkverksted og startet enkeltmannsforetaket Grafikkreplikk. Hun har deltatt på amatørutstillinger og vært med å drive pop-up galleri, men avviklet dette etter at hun ble ordfører.

 Referanser 




Kategori:Ordførere i Rauma
Kategori:SV-politikere i Møre og Romsdal
Kategori:Personer fra Rauma kommune